PREDLOG

Na osnovu člana 27 stav 1 tačka 6 Zakona o lokalnoj samoupravi „Sl. list CG“, br.2/18 člana 43 Satuta Opštine Bar (»Sl. list CG”, br. 37/18, Skupština Opštine Bar, na sjednici održanoj \_\_\_\_\_\_\_2019. godine, donijela je

**O D L U K U**

**o kriterijumima, načinu i postupku raspodjele sredstava za podršku ženskom preduzetništvu**

**Predmet odluke**

Član 1

Ovom odlukom utvrđuju se kriterijumi, način i postupak raspodjele sredstava Budžeta Opštine Bar namijenjenih za podršku ženskom preduzetništvu.

**Ciljevi**

Član 2

Osnovni cilj ove odluke je jačanje preduzetničkih kapaciteta žena i njihovo ekonomsko osnaživanje u cilju kreiranja rodno uravnoteženog poslovnog ambijenta i unapređenja ukupnog lokalnog ekonomskog razvoja. Specifični ciljevi su otvaranje novih radnih mjesta, stimulisanje inovativnosti i kreativnosti, poboljšanje performansi postojećih preduzeća i otvaranje novih preduzeća koja su u vlasništvu žena i kojima upravljaju žene, unapređenje turističkog proizvoda, diverzifikacija turističke ponude i sl. ciljevi definisani strateškim dokumentima Opštine Bar.

**Korisnici sredstava**

Član 3

Sredstva se dodjeljuju za biznis / poslovne ideje (u daljem tekstu:biznis plan) ženama preduzetnicama i privrednim društvima u kojima su žene osnivač ili jedan od osnivača i izvršni direktor ( u daljem tekstu: preduzetnica/društvo).

Sredstva za podsticanje osnivanja i razvoj poslovanja dodjeljuju se preduzetnicama/ društvima sa prebivalištem/sjedištem na teritoriji opštine Bar.

Ukoliko podnosilac biznis plana nema registrovanu djelatnost, u slučaju da mu sredstva budu odobrena, mora svoju djelatnost registrovati u neki od oblika organizovanja koji predviđa Zakon o privrednim društvima, ili na način definisan pravilima djelatnosti kojima namjerava da se bavi (zanatlije, PZU, poljoprivreda i sl.), najkasnije do dana potpisivanja Ugovora.

**Opravdani troškovi**

Član 4

Opravdanim troškovima smatraju se:

1. troškovi ulaganja u materijalnu i nematerijalnu imovinu (izuzev vozila);
2. troškovi subvencionisanja dijela zarada za novozaposlene tokom perioda za koji se dodjeljuju sredstva;
3. operativni troškovi (administrativni i režijski troškovi);
4. troškovi edukacija i obuka kadra radi sticanja sertifikovanih licenci koje će doprinijeti primjeni novih znanja i vještina;
5. troškovi pripreme, uvođenja i sertifikacije sistema upravljanja kvalitetom, sticanje nacionalnih oznaka (“Dobro iz Crne Gore” i sl.), evropskih oznaka (“EU ECOLABEL” i sl.);
6. troškovi učešća na sajmovima (zakup štanda);
7. troškovi čuvanja djece u vrtiću preduzetnicama početnicama (do jedne godine poslovanja);

**Ukupan iznos sredstava**

Član 5

Ukupan iznos sredstva opredijeljenih za podršku ženskom preduzetništvu utvrdiće se u godišnjm budžetu Opštine Bar (u daljem tekstu: Opština).

Sredstva iz stava 1 ovog člana planiraju se kao posebna budžetska linija.

Sredstva se dodjeljuju u svrhu subvencionisanja opravdanih troškova u iznosu koji ne može biti manji od 70% opravdanih troškova.

Jedan biznis plan ne može biti podržan u iznosu većem od 30% od ukupno opredijeljenih sredstava.

**Javni konkurs**

Član 6

Raspodjela sredstva za biznis planove vrši se na osnovu javnog konkursa (u daljem tekstu: Konkurs), koji raspisuje Komisija za raspodjelu sredstava za podršku ženskom preduzetništvu (u daljem tekstu:Komisija).

Konkurs se može raspisati dva puta godišnje.

Prvi javni konkurs se raspisuje najkasnije u roku od 45 dana od dana donošenja budžeta.

U slučaju da sredstva planirana Budžetom Opštine za ovu namjenu ne budu raspodijeljena ili ne budu u cjelosti raspodijeljena za kandidovane biznis planove po prvom Konkursu, raspisuje se drugi Konkurs, najkasnije do isteka drugog kvartala tekuće godine.

Član 7

Konkurs se objavljuje u jednom dnevnom listu, putem web sajta Opštine, lokalnog javnog emitera i na drugi pogodan način.

Konkurs za raspodjelu sredstava je otvoren 30 dana od dana njegovog objavljivanja.

**Komisija za raspodjelu sredstava**

Član 8

Proces vrednovanja biznis planova i odobravanja sredstava vrši Komisija za raspodjelu sredstava za podršku ženskom preduzetništvu koju imenuje predsjednik Opštine.

Komisija ima predsjednika i četiri člana.

Komisija je nadležna za:

-raspisivanje javnog konkursa;

-pregled i ocjenu validnosti predate dokumentacije i biznis planova prema utvrdjenim kriterijumima;

-pripremu prijedloga odluke o raspodjeli sredstava;

-pripremu ugovora koji će se sklopiti sa preduzetnicama/društvima čiji su biznis planovi odobreni;

-praćenje realizacije odobrenih biznis planova;

-pripremu izvještaja o realizaciji dodijeljenih sredstava.

Predsjednik Komisije se imenuje iz reda potpredsjednika opštine ili starješina organa lokalne uprave.

Članovi Komisije su: dva (2) člana predstavnika Opštine; jedan (1) član predstavnica udruženja preduzetnica Crne Gore ili strukovnih udruzenja, ili biznisa, ili akademske zajednice; jedan (1) član predstavnica Ženske političke mreže.

Društvo ili preduzetnica čiji je predstavnik član Komisije iz reda udruženja preduzetnica, ili strukovnih udruzenja, ili biznisa, ili akademske zajednice nema pravo učešća na Konkursu.

Mandat Komisije je dvije godine.

Administrativno – tehničke poslove za potrebe Komisije vrši sekretar Komisije, koji se imenuje iz reda službenika Sekretarijata za privredu (službenik koji radi na poslovima u vezi sa razvojem preduzetništva/ženskog preduzetništva).

Komisija donosi Poslovnik o radu.

**Predstanak mandata članovima Komisije**

Član 9

Članu Komisije prestaje mandat, prije isteka vremena na koje je imenovan, u slučaju:

1) podnošenja ostavke, o čemu obavještava predsjednika Komisije i subjekte koji su ga predložili;

2) ako je pravosnažnom odlukom lišen poslovne sposobnosti;

3) ako je pravosnažnom odlukom suda osuđen na bezuslovnu kaznu zatvora u trajanju od najmanje 6 mjeseci i

4) u slučaju razrješenja.

Član 10

Predsjednik opštine će razriješiti člana Komisije u slučaju da:

1. se utvrdi da je prilikom imenovanja dao netačne podatke o sebi ili propustio da iznese podatke i okolnosti koji su bile od uticaja na imenovanje za člana Komisije;

3) ne obavlja funkciju člana Komisije u periodu dužem od šest mjeseci;

3) je došlo do promjena neke od okolnosti iz člana 8 ove odluke;

Član 11

Postupak za razrješenje člana Komisije pokreće predsjednik Opštine na zahtjev subjekta ovlašćenog za predlaganje kandidata ili na inicijativu Komisije.

U postupku razriješenja član Komisije ima pravo da se izjasni o razlozima za razrješenje.

Predsjednik Opštine donosi odluku o razrješenju člana Komisije.

Član 12

U slučaju prestanka mandata članu Komisije, prije isteka vremena na koje je imenovan, predsjednik Opštine je dužan da u roku od 15 dana od dana prestanka mandata imenuje novog člana Komisije.

Mandat novoimenovanog člana Komisije traje do isteka mandata Komisije.

Član Komisije koji je razriješen prije isteka vremena na koje je imenovan ne može biti ponovo imenovan za člana Komisije.

**Utvrđivanje prioriteta za raspodjelu sredstava**

Član 13

Sredstva namijenjena Budžetom Opštine raspodjeljuju se za biznis planove koji doprinose ostvarivanju ciljeva utvrđenih u strateškim dokumentima, programima i planovima Opštine, a kojima se naročito:

* predviđa otvaranje novih radnih mjesta;
* podstiče ekonomski razvoj Opštine;
* podstiče razvoj kreativnih industrija i inovativnih djelatnosti;
* podstiče razvoj poljoprivrede,a naročito organske poljoprivredne proizvodnje (unapređenje stočarstva, voćarstva, vinogradarstva, ratarstva, povrtlarstva, zaštita poljoprivrednog zemljišta, korišćenje plodnog zemljišta i sl.);
* doprinosi revitalizaciji seoskog područja;
* stvaraju uslovi i podstiče razvoja turizma;
* podstiče razvoj lovstva i ribolovstva;
* doprinosi afirmaciji i valorizaciji kulturog potencijala, tradicije i kulturne posebnosti Opštine;
* podiže nivo urbane kulture i multikulturalizma;
* doprinosi afirmaciji fizičke kulture, sporta, pravilne ishrane i zdravih životnih stilova;
* doprinosi očuvanju životne sredine i održivom razvoju;
* doprinosi afirmaciji nauke,umjetnosti, obrazovanja, omladinske i socijalne politike i drugih oblasti od javnog interesa.

Opština Bar dužna je da kandidatima i licima zainteresovanim za učešće na Konkursu za potrebe izrade biznis plana, stavi na raspolaganje strateške, programske i planske akte Opštine iz stava 1 ovog člana, u roku od tri dana od dana podnošenja zahtjeva.

Član 14

Neće se podržati biznis planovi koji:

* sadrže aktivnosti koje su u nadležnosti ili odgovornosti Vlade, kao što je formalno obrazovanje, formalna zdravstvena zaštita i sl.
* zahtijevaju finansijska sredstva za kupovinu i raspodjelu humanitarne pomoći;
* su isključivo utemeljeni na jednokratnoj izradi, pripremi i štampanju knjiga, brošura, biltena, časopisa i slično, ukoliko objava takvih publikacija nije dio nekog šireg programa ili sveobuhvatnijih i kontinuiranih aktivnosti;
* sadrže aktivnost koja se smatra nezakonitom ili štetnom po okolinu i opasnom za ljudsko zdravlje: igre na sreću, duvan, alkoholna pića (izuzev proizvodnje vina i voćnih rakija);
* sadrže nemoralne i nelegalne aktivnosti.

**Postupak po Konkursu**

Član 15

Prijava na Konkurs se podnosi u roku od 30 dana od dana njegovog objavljivanja.

Prijava i prateća dokumentacija se predaje u zatvorenoj i zapečaćenoj koverti sa naznakom „Prijava na Javni konkurs za raspodjelu sredstva za podršku ženskom preduzetništvu“, u Građanskom birou Opštine Bar ili šalje poštom na adresu „Bulevar revolucije 1, 85000 Bar – Sekretarijat za privredu.

Član 16

Preduzetnice koje započinju biznis prilažu:

* prijavu za dodjelu bespovratnih sredstava (Obrazac 1);
* izrađen biznis plan u tri štampane i jednoj el. verziju na CD-u (Obrazac 2);
* ovjerenu fotokopiju lične karte;
* potvrdu o neosuđivanosti za krivična djela protiv privrede i krivična djela protiv imovine;
* potvrda nadležnih organa Opštine Bar o uredno izmirenim obavezama po osnovu poreza na nepkretnost do datuma izdavanja potvrde;
* pismo preporuke ili namjere;

Preduzetnice/društva koja planiraju razvoj/unapređenje poslovanja prilažu:

* + prijavu za dodjelu bespovratnih sredstava (Obrazac 1);
  + izrađen biznis plan u tri štampane i jednoj el. verziju na CD-u (Obrazac 2);
  + ovjerenu fotokopiju lične karte;
  + potvrdu o neosuđivanosti za krivična djela protiv privrede i krivična djela protiv imovine;
  + pismo preporuke ili namjere;
  + potvrda nadležnih organa Opštine Bar o uredno izmirenim obavezama po osnovu poreza na nepokretnost do datuma izdavanja potvrde;
  + rješenje o upisu krajnjeg korisnika u centralni registar privrednih subjekata, odnosno registar nadležnog opštinskog organa;
  + rješenje o registraciji za PDV, ako je krajnji korisnik obveznik PDV-a;
  + važeći statut društva;
  + original ili ovjerena fotokopija obrasca ovjerenih potpisa lica ovlašćenih za zastupanje (OP) i važeći karton deponovanih potpisa;
  + potvrda Poreske uprave o urednom izmirivanju poreza i doprinosa, ne starija od 30 dana;
  + komplet obrazaca za godišnje račune (Bilans stanja, Bilans uspjeha, Bruto bilans - zaključni list, analitika kupaca i dobavljača) za prethodnu godinu, izuzev kod preduzetnica koje nijesu u obavezi da sastavljaju finansijske izvještaje;
  + odgovarajući obrazac za posljednji mjesec uplate poreza i doprinosa za zaposlene ovjeren od Poreske uprave, kao dokaz o broju zaposlenih.

Član 17

Preduzetnica/društvo koje je za realizaciju biznis plana koristilo budžetska sredstva, po javnom konkursu u prethodnoj godini, prilaže i izvještaj o realizaciji biznis plana, sa detaljnim opisom faza realizacije i detaljnim obrazloženjem eventualnih odstupanja, uključujući i finansijski izvještaj sačinjen u skladu sa posebnim propisom (detaljan finansijski izvještaj o utrošenim sredstvima za prethodnu godinu, sa kopijama računa, ugovora i izvoda banke po kojima su plaćani, kao i narativni izvještaj sa tabelarnim pregledom troškova za utrošena sredstva).

Ukoliko preduzetnica/društvo ne dostavi traženi izvještaj o realizovanom biznis planu iz predhodnih godina koji su finansirani iz Budžeta Opštine, ne može učestvovati u raspodjeli sredstava za godinu u kojoj se sredstva raspodjeljuju.

Ukoliko preduzetnica/društvo u navedenom periodu nije koristilo sredstva po osnovu iz budžeta Opštine, potrebno je da dostavi izjavu o tome.

Član 18

Preduzetnica/društvo može konkurisati za ukupan iznos ili za dio sredstava potrebnih za realizaciju aktivnosti iz biznis plana i dužna je da to naznači.

**Sadržaj prijave-Obrazac 1**

Član 19

Prijava se podnosi na propisanom obrascu koji se sastoji iz tri dijela.

Prvi dio prijave popunjava ovlašćeni službenik Građanskog biroa i sadrži:

* zaglavlje Opštine;
* naziv obrasca;
* godinu za koju se raspisuje konkurs;
* broj djelovodnog protokola Opštine;
* datum pod kojim je biznis plan zaveden u Građanskom birou Opštine i
* potpis ovlašćenog službenika koji je primio biznis plan.

Drugi dio prijave popunjava društvo/preduzetnica i sadrži sledeće podatke:

* ime i prezime, JMBG, adresu prebivališta (kao i PIB i PDV broj za registrovane);
* podatke o registraciji, ukoliko je registrovana;
* oblast u kojoj djeluje;
* sjedište;
* rubriku “ostalo” u kojoj se upisuju dodatne informacije o biznis planu, koje su od značaja za odlučivanje Komisije, a nijesu sadražane u ostalim rubrikama obrasca (ko,što, kako, kada, gdje);
* naznaku da za tačnost datih podataka odgovara preduzetnica, odnosno ovlašćeno lice u Društvu.

Treći dio obrasca popunjava Komisija prilikom odlučivanja i sadrži:

* naznaku da podržava biznis plan u cjelini ili naznaku da se biznis plana djelimično podržava;
* tačan naziv biznis plana;
* ocjenu biznis plana u brojkama, po skali za ocjenjivanje po svakom od kriterijuma utvrđenih ovom odlukom, koju popunjava Komisija nakon izvršenog vrednovanja biznis plana;
* naznaku da se odbija biznis plan (popunjava se u slučaju da nije popunjena rubrika iz

alineje 1);

* rubriku sa detaljnim obrazloženjem za odbijanje (popunjava se u slučaju odbijanja);
* rubriku “ostalo” za dodatna mišljenja i obrazloženja u vezi sa biznis planom, od važnosti za odlučivanje Komisije, a njihovo vrednovanje nije predviđeno propisanim kriterijumima;
* potpise predsjednika Komisije i svih članova Komisije.

Obrazac iz stava 1 ovog člana je sastavni dio ove odluke.

Obrazac se objavljuje na web sajtu Opštine Bar, a u štampanoj verziji se može preuzeti u Građanskom birou.

Sadržaj biznis plana-Obrazac 2

Član 20

Biznis plan treba da sadrži:

1. Osnovne podatke:

* naziv i opis biznis ideje;
* misija i cilj;

1. Plan realizacije;
2. Analizu tržišta:

* prodajno tržište;
* nabavno tržište;
* analiza konkurencije;
* plan tržišnog nastupa;

1. Opis usluge,proizvod, proizvodnog programa;
2. Podatke o preduzeću:

* analiza dosadašnjeg poslovanja;
* zaposlenost i kvalifikaciona struktura;
* informacije o zapošljavanju novih radnika;

1. Prostorno-vremenski okvir realizacije;
2. Izvore finansiranja;
3. Predračun investicionih ulaganja;
4. Predračun rashoda poslovanja:

* predračun investicionih troškova ( amortizacija, investiciono održavanje, kamate, osiguranje);
* predračun tekućih troškova (materijalni troškovi,obračun bruto zarada, ostali troškovi);

1. Opis očekivanih ishoda;
2. Ostale relevantne informacije.

**Izjava o ranije dodijeljenoj državnoj pomoći**

Član 21

Svi podnosioci prijave dužni su da daju pisanu izjavu o tome da li su u tekućoj godini, kao i tokom prethodne tri fiskalne godine bili korisnici državne pomoći male vrijednosi (*de minimis pomoći*) i ako jesu da naznače po kojem osnovu i u kojem iznosu (Obrazac 2).

**Administrativna provjera**

Član 22

Komisija otvara blagovremeno podnijete zapečaćene koverte na prvoj sjednici nakon isteka roka za podnošenje prijava.

Ako utvrdi da društvo / preduzetnica nije dostavila svu dokumentaciju propisanu članom 16 i 17 ove odluke, Komisija poziva društvo / preduzetnicu da nedostatak otkloni odmah, a najkasnije u roku od tri dana od dana prijema poziva.

Ukoliko društvo / preduzetnica nedostatak ne otkloni u ostavljenom roku, Komisija će zaključkom odbaciti prijavu.

Lista društava / preduzetnica koje ne dostave potpunu dokumentaciju objavljuje se na web sajtu Opštine u roku od 7 dana od dana završetka Konkursa.

U roku od 7 dana od dana objavljivanja liste, društvo / preduzetnica koja nije dostavila potpunu dokumentaciju, može iskazati prigovor Komisiji zbog propusta u ocjenjivanju dostavljene dokumentacije.

Komisija u roku od 7 dana od dana prijema prigovora, donosi odluku o prihvatanju ili odbijanju prigovora.

Konačan spisak društva / preduzetnica koje nisu dostave potpunu dokumentaciju objavljuje se na web sajtu opštine u roku od 20 dana od dana završetka konkursa.

**Kriterijumi za raspodjelu**

Član 23

Jedna preduzetnica/društvo može konkurisati sa najviše dva biznis plana od kojih može biti podržan samo jedan.

Najviši iznos dodijeljenih sredstava za biznis planove, ne može iznositi više od 30% od ukupnog iznosa sredstava predviđenih Budžetom Opštine Bar za podršku ženskom preduzetništvu.

Član 24

Komisija vrši bodovanje biznis planova na osnovu pozitivnih i eliminatornih kriterijuma:

Pozitivni kriterijumi su: ( kriterijumi usaglašeni sa stavkama iz Liste za ocjenjivanje biznis planova)

**1. Društveno-ekonomska korisnost i opravdanost biznis ideje - do 40 bodova**

* 1. Potencijal za zapošljavanje;

1.2. Potencijal za valorizaciju resursa lokalne zajednice;

1.3. Vezanost za stratešku oblast razvoja-turizam, kultura, konkurentnost i inovacije;

1.4. Doprinos integraciji socijalno osjetljivih kategorija stanovništva;

**2. Kvalitet inovativne aktivnosti – do 20 bodova**

2.1. Razvoj novog i poboljšanje postojećeg prozvoda/usluge;

2.2. Razvoj novog i poboljšanje postojećeg procesa proizvodnje;

2.3.Razvoj i poboljšanje marketinga preduzeća;

**3.Konkurentnost i održivost biznis ideje - do 20 bodova**

3.1. Konkurentske prednosti nad istim i sličnim proizvodima/uslugama;

3.2. Finansijska održivost /izvodljivost biznis ideje;

3.3. Biznis ideja ima razvojni karakter (biznis ideja ima potencijal da se razvija)

3.4. Korišćenje tehnologija za uštedu energije i/ili obnovljivih izvora energije;

**4. Kvalitet biznis plana - do 20 bodova**

4.1 Kvalitet opisa biznis ideje;

4.2.Biznis plan sadrži jasne parametre finansijskog poslovanja;

4.3 Biznis plan nudi prijedloge za finansiranje biznis ideje iz sopstvenih i/ili drugih izvora finansiranja u iznosu od najmanje 20%.

Eliminatorni kriterijumi su:

1. Nedostatak formalnih uslova za kandidovanje biznis plana (nepotpuna ili netačna dokumentacija);
2. Neadekvatan biznis plan (ne korespondira sa predloženim sadržajem čl.20 ove Odluke).

Ukoliko primjena nekog od eliminatornih kriterijuma nije rezultat ocjene svih članova Komisije pojedinačno, odluka o primjeni eliminatornog kruterijuma se donosi većinom glasova od ukupnog broja članova Komisije.

Član 25

Za ocjenu biznis plana prema pozitivnim kriterijumima koristi se skala navedena u Listi za ocjenjivanje biznis planova, koja je sastavni dio ove odluke.

Svaki član Komisije dodjeljuje bodove za svaki od pozitivnih kriterijuma.

Konačna ocjena biznis plana predstavlja zbir bodova svih članova komisije podijeljen brojem članova komisije ( prosječna ocjena biznis plana).

**Utvrđivanje rang liste**

Član 26

Na osnovu prosječne ocjene biznis planova Komisije utvrđuje rang lisu. Rang lista je sastavni dio Odluke o raspodjeli sredstava.

**Odluka o raspodjeli sredstava**

Član 27

Komisija donosi Odluku o raspodjeli sredstava za podršku ženskom preduzetništvu na osnovu rangiranja biznis planova, rukovodeći se ocjenom biznis plana na osnovu kriterijuma propisanih ovom odlukom.

U slučaju da dva ili više biznis planova dobije isti broj bodova, te raspoloživa sredstva nijesu dovoljna za njihovo finansiranje, a samo jedan od njih je plan za otpočinjanje biznisa – Start up, sredstva će se dodijeliti Start up planu.

U slučaju da dva ili više biznis planova dobije isti broj bodova, te raspoloživa sredstva nijesu dovoljna za njihovo finansiranje, a nijedan od njih nije start up ili su oba start up plana, sredstva će se dodijeliti za biznis plan na osnovu odluke donijete većinom glasova od ukupnog broja članova Komisije.

Član 28

Komisija je dužna da donese Odluku o raspodjeli sredstava za podršku ženskom preduzetništvu, u roku od 30 dana od dana zatvaranja konkursa.

Član 29

Odluka o raspodjeli sredstava sadrži:

* naziv društva/preduzetnice kojoj su dodijeljena sredstva;
* podatke o odgovornom licu društva/preduzetnice kojoj su dodijeljena sredstva;
* naziv biznis plana;
* iznos sredstava dodijeljenih od strane Komisije za svaki od biznis planova, i
* ukupan iznos sredstava potreban za realizaciju svakog plana sa podacima o ostalim eventualnim prihodima
* obrazloženje razloga za odbijanje, uključujući bodovnu listu, za sve odbijene planove.

Član 30

Odluka o raspodjeli sredstava dostavlja se učesnicima konkursa, objavljuje na web-sajtu Opštine, preko lokalnog javnog emitera i na drugi pogodan način.

**Zaključivanje ugovora**

Član 31

Nakon donošenja Odluke o raspodjeli sredstava za podršku ženskom preduzetništvu i njenog javnog objavljivanja, Predsjednik Opštine sa odgovornim licem u društvu / preduzetnicom kojima su dodijeljena sredstva, u roku od 10 dana od dana donošenja odluke, zaključuje ugovor kojim se uređuju međusobna prava i obaveze, način korišćenja sredstava, izvještavanje i nadzor nad realizacijom biznis plana.

U roku od 10 dana od dana potpisivanja ugovora, sredstva se uplaćuju na račun društva/preduzetnice u skladu sa ugovorom iz stava 1 ovog člana.

Realizaciju zaključenog ugovora prati Komisija.

**Praćenje realizacije biznis plana i procjena uspješnosti**

Član 32

Praćenje realizacije svih biznis planova kojima su dodijeljena sredstva vrše članovi Komisije.

Nadzor se naročito odnosi na kontrolu namjenskog korišćenja sredstava i praćenje dinamike realizacije planiranih aktivnosti.

Tokom vršenja nadzora korisnici sredstava su dužni da Komisiji omoguće uvid u finansijsku i drugu dokumentaciju.

Namjena sredstava i obim planiranih aktivnosti koji su navedeni u prijavi projekta ne mogu se mijenjati bez prethodne saglasnosti Komisije.

**Izvještaj o realizovanim biznis planovima**

Član 33

Preduzetnica/društvo kojem su dodijeljena sredstva za biznis plan podnosi Komisiji izvještaj o realizaciji sa finansijskim izvještajima, do isteka godine za koju su sredstva dodijeljenja.

Član 34

U cilju upoznavanja šire javnosti sa realizovanim biznis planovima Komisija može, na odgovarajući način, do raspisivanja novog konkursa, javno predstaviti realizovane aktivnosti i ostvarene rezultate društava/ preduzetnica čiji su biznis planovi podržani.

Član 35

Komisija podnosi Skupštini izvještaj o podržanim biznis planovima, iznosu dodijeljenih sredstava, realizovanim projektima i njihovim efektima.

Izvjestaj se podnosi u prvom kvartalu naredne godine za prethodnu godinu.

Član 36

Članovima Komisije koji nisu zaposleni u Opštini Bar pripada naknada za rad.

Visinu naknade utvrdujuje predsjednik Opštine posebnim aktom, polazeći od obima i složenosti rada koji je Komisija obavila.

**Prelazne i završne odredbe**

Član 37

Radi postizanja jednakih uslova za sve učesnice konkursa, kao i metodološkog postupka, kojim će se izvršiti pravična selekcija biznis planova koje kandiduju za dodjelu sredstava, propisuje se Obrazac za podnošenje prijedloga biznis planova, koji je sastavni dio ove odluke.

Član 38

Odredbe člana 5 stav 1 primjenjivaće se od 01.01.2020.godine.

U tekućoj godini sredstva iz člana 5 dodjeljivaće se u iznosu koji je opredijeljen Budžetom Opštine Bar za 2019.godinu.

Član 39

Odredbe člana 6 stav 3 i 4 Odluke primjenjivaće se od 1.januara 2020.godine.

U tekućoj godini konkurs za raspodjelu sredstava raspisaće se najkasnije u roku od 15 dana od dana stupanja na snagu odluke, a ponovljeni konkurs najkasnije do kraja trećeg kvartala.

Član 40

Ova odluka stupa na snagu osmog dana od dana objavljivanja u „Službenom listu Crne Gore- opštinski propisi”.

**SKUPŠTINA OPŠTINE**

**Broj:\_\_\_\_\_\_\_\_\_\_\_\_\_\_\_\_\_** 2019. godine

**PREDSJEDNIK SKUPŠTINE**

----------------------------------------**s.r.**

**Obrazloženje**

PRAVNI OSNOV

Pravni osnov za donošenje ove Odluke sadržan je u čl. 27 stav 1 tačka 6 Zakona o lokalnoj samoupravi („Sl. list CG“, br.2/18), kojim je propisano da Opština u skladu sa zakonom i drugim propisima uređuje i obezbjedjuje uslove za razvoj preduzetništva. Članom 43 stav 1 tačka 2 Statuta opštine Bar („Službeni list CG“ - Opštinski propisi“, broj 37/18) propisano je da Skupština donosi propise i druge opšte akte.

RAZLOZI ZA DONOŠENJE

Osnov za donošenje ove Odluke sadržan je u inicijativi Ženske političke mreže čiji je rad, između ostalog, baziran i na ekonomskom osnaživanju žena i njihove afirmacije i podstreka u preduzetničkom smislu. Prema podacima Poreske uprave, broj preduzetnica, kao i vlasnica mikro, malih i srednjih preduzeća iznosio je 8.580 u 2017. godini što je 24,3% od ukupnog broja privrednih subjekata. Takođe, kao bitnom ističe se i činjenica da je neravnopravan položaj žena u preduzetništvu uslovljen i tradicionalnim okvirima, nerazumijavnjem i neadekvatnim politikama. Samim tim, inicijativu da se u lokalnim samoupravama izdvoje posebne budžetske linije za pomoć ženskom preduzetništvu podržalo je 13 opština, te je i Opština Bar prepoznala navedenu inicijativu kao dio jedne nove, razvojne, lokalne politike i obezbjedila sredstva u budžetu za 2019. godinu za podsticaj iste. Doprinos razvoju ženskog preduzetništva na teritoriji Opštine Bar, kroz navedeni model podrške bi za opštinsku upravu značio i određene benefite u vidu smanjenja nezaposlenosti kroz dodatno angažovanje žena, kao i pokretanje interesantnih i inovativnih biznisa, te širenja postojećih. Sredstva za sprovođenje ove Odluke obezbjeđena su u budžetu Opštine Bar.

Cijeneći ovu inicijativu opravdanom, predlažemo za usvajanje Odluku o kriterijumima, načinu i postupku raspodjele sredstava za podršku ženskom preduzetništvu, kako je navedeno u članu 1 iste.

**SEKRETARIJAT ZA PRIVREDU**